Mans vas oor dagga van R1,6 miljoenTwee mans is in die Noord-Kaap vas oor dagga van R1,6 miljoen (9 Desember 2018) (Foto: SAPD) Polisiebeamptes van Victoria-Wes in die Noord-Kaap het Sondagoggend ŉ groot deurbraak gemaak toe twee mans in hegtenis geneem is wat dagga ter waarde van ongeveer R1,6 miljoen vervoer het. Die verdagtes is by Drie Susters in hegtenis geneem tydens ŉ padblokkade deur die Pixley ka Seme-ingrypingspan, die blitspatrollie, Victoria-Wes se polisiebeamptes en provinsiale verkeersbeamptes, het brig. Mohale Ramatseba, woordvoerder van die polisie in die Noord-Kaap, gesê. “Altesaam 21 sakke van saamgeperste dagga, wat 330,4 kg weeg, is agterop ŉ bakkie gevind. Beamptes het ook beslag gelê op R12 000 kontant.” Die twee mans, onderskeidelik 29 en 59 jaar oud, is in hegtenis geneem. Hulle sal binnekort in die landdroshof in Victoria-Wes verskyn.